Viorel Tudorache a fost reținut de procurorii Parchetului Capitalei, pentru 24 de ore, într-un dosar în care este acuzat de evaziune fiscală și spălare de bani.

Viorel Tudorache, nepotul şi finul lui Gigi Becali, ar fi vândut, potrivit anchetatorilor, un imobil din Sectorul 2 al Capitalei fără a emite factură, pentru a se sustrage astfel de la îndeplinirea obligațiilor fiscale.

"În urma cercetărilor s-a stabilit faptul că bărbatul, în calitatea sa de reprezentat legal al unei societăți, ar fi vândut un imobil din sectorul 2 al Capitalei fără a emite factură fiscală, în scopul de a se sustrage de la plata taxelor și impozitelor. Cercetările se fac pentru săvârșirea infracțiunilor de evaziune fiscală pentru neplata taxelor și impozitelor și, de asemenea, pentru spălare de bani, întrucât acesta ar fi scos banii din societatea respectivă în mod fraudulos. În urma perchezițiilor au fost ridicate mai multe documente, înscrisuri și unități de stocare", a declarat joi purtătorul de cuvânt al Poliției Capitalei, Bogdan Ghebaur.

Surse judiciare au afirmat că imobilul respectiv este fostul cinematograf Aurora, potrivit Agerpres.

Poliţiştii bucureşteni, sub coordonarea procurorilor de pe lângă Tribunalul Bucureşti, au descins joi dimineaţă la şase adrese din Bucureşti şi Ilfov şi au pus în aplicare cinci mandate de aducere pe numele unor suspecţi de evaziune fiscală şi spălare de bani, informează un comunicat de presă remis B365.ro.

De percheziţii este vizat şi Viorel Tudorache, finul şi nepotul lui Gigi Becali, care ar fi vândut, fără să emită factură, un cinematograf, informează România Tv. El ar fi provocat astfel un prejudiciu de 2,4 milioane de lei, prin neplata taxelor către stat.

"În perioada octombrie 2010 — ianuarie 2011, persoanele vizate au omis înregistrarea în evidența contabilă a unei societăți comerciale a unor venituri în cuantum de aproximativ 6.500.000 lei încasate, în mod repetat, în urma vânzării unui imobil (teren și construcție nefinalizată), situat pe raza sectorului 2 din București, cauzând bugetului de stat în cuantum de 2.358.859 lei, reprezentând TVA și impozit pe profit", informează un comunicat al Parchetului Tribunalului București





Etichete: fin becali, Gigi Becali, perchezitii bucuresti